O‘ZBEKISTON RESPUBLIKASI TAShQI IQTISODIY ALOQALAR VAZIRLIGINI TAShKIL ETISh TO‘G‘RISIDA

O‘zbekiston Respublikasining yagona tashqi iqtisodiy siyosatini o‘tkazish, tashqi bozorda umumdavlat manfaatlarini ta’minlash, chet mamlakatlar bilan iqtisodiy, texnikaviy va savdo hamkorligi samaradorligini oshirish, bu sohada boshqaruvni takomillashtirish va xalqaro miqyosdagi samarali ishda tashqi iqtisodiy faoliyat qatnashchilariga zarur shart-sharoit yaratish maqsadida:
 1. O‘zbekiston Respublikasi Tashqi savdo va xorijiy aloqalar davlat komiteti negizida O‘zbekiston Respublikasi Tashqi iqtisodiy aloqalar vazirligi tashkil etilsin.
 Tashqi iqtisodiy aloqalar vazirligi qoshida O‘zbekiston Respublikasi xalq xo‘jaligi yutuqlari ko‘rgazmasi negizida Tijorat-reklama markazi tashkil etilsin.
 O‘zbekiston Respublikasi Savdo-sanoat palatasining ishlab chiqarish firmalari amalga oshiradigan chetga chiqariladigan va chetdan olinadigan tovarlar ekspertizasini o‘tkazish, chet ellarda ko‘rgazmalar va yarmarkalar tashkil etish, shuningdek reklama xizmatlari ko‘rsatish vazifalari O‘zbekiston Respublikasi Tashqi iqtisodiy aloqalar vazirligiga o‘tkazilsin.
 2. Quyidagilar O‘zbekiston Respublikasi Tashqi iqtisodiy aloqalar vazirligi faoliyatining asosiy vazifalari va yo‘nalishlari etib belgilansin:
 xorijiy mamlakatlar bilan hamkorlikning respublika uchun ustuvor yo‘nalishlarini belgilash asosida davlat tashqi iqtisodiy siyosatini shakllantirish va o‘tkazish, tashqi savdoni rag‘batlantirish vositalarini ishlab chiqish;
 tashqi iqtisodiy faoliyatni davlat yo‘li bilan tartibga solib turish, tashqi iqtisodiy faoliyatning O‘zbekiston hududida ish ko‘rayotgan qatnashchilari ana shu faoliyatni amalga oshirishning belgilangan tartibiga qanday rioya etayotganliklarini nazorat qilish;
 O‘zbekistonda va undan tashqarida respublikaning tashqi iqtisodiy manfaatlarini ifodalash;
 tashqi iqtisodiy aloqalarni rivojlantirish uchun tashkiliy huquqiy va iqtisodiy shart-sharoitlarni yaratish;
 O‘zbekistonni jahon xo‘jalik aloqalariga faol jalb etish yo‘li bilan respublika xalq xo‘jaligi va aholisining xorijiy mamlakatlar mahsulotiga bo‘lgan ehtiyojini qondirish;
 tashqi iqtisodiy aloqalar tarmoqlari majmuini rivojlantirish, jumladan axborot tizimlarini vujudga keltirish, transport-ekspeditorlik xizmatini ta’minlash, chetga chiqariladigan va chetdan olinadigan tovarlarga shahodatnoma berish;
 respublikaning chetga mol chiqarish quvvatini oshirishga oid takliflarni ishlab chiqish;
 respublika iqtisodiyotiga xorijiy sarmoyalarni jalb etish va ulardan samarali foydalanish, jumhuriyatning mablag‘larini chet ellarda oqilona joylashtirish;
 jumhuriyatda, shuningdek chet ellarda O‘zbekiston tashqi iqtisodiy faoliyati qatnashchilarining manfaatlarini himoya qilish, Mustaqil Davlatlar Hamdo‘stligiga a’zo bo‘lgan davlatlar bilan, shuningdek boshqa xorijiy mamlakatlar bilan tashqi iqtisodiy aloqalar masalalarida hamjihatlikni ta’minlash.
 3. Belgilab qo‘yilsinki, O‘zbekiston Respublikasi Tashqi iqtisodiy aloqalar vazirligining o‘z vakolati doirasida qabul qilingan qarorlari vazirliklar, idoralar, konsernlar, uyushmalar, korxonalar va muassasalar, mahalliy hokimiyat va boshqaruv idoralari, mansabdor shaxslar va fuqarolar ijro etishi uchun majburiydir.
 4. O‘zbekiston Respublikasi Prezidenti huzuridagi Vazirlar Mahkamasi ikki hafta muddat ichida O‘zbekiston Respublikasi Tashqi iqtisodiy aloqalar vazirligi faoliyatini tashkil etish to‘g‘risida qaror qabul qilsin, vazirlik tuzilmasini va uning haqidagi nizomni tasdiqlasin, respublika hukumatining me’yoriy hujjatlarini ushbu Farmonga muvofiqlashtirsin.
 5. “O‘zbekiston SSR Tashqi savdo va xorijiy aloqalar davlat komitetini tashkil etish to‘g‘risida” 1990-yil 12-iyuldagi Farmon o‘z kuchini yo‘qotgan deb hisoblansin.